
Konstruktív versengési elmélet potenciális bevezetése egyes Virtual Reality alkalmazások területén

Egyes helyzetek, pl. sportfelkészülés, játékok, pszichológiai tesztek, kiképzések, kiválasztási folyamatok vagy rehabilitációs eljárások során hasznosítható, és a gyakorlatban helyenként már jelenleg is hasznosított a virtuális valóság (VR) technológia.
A kutatás során a felállított három kutatási kérdés megválaszolására egy már korábban is rendelkezésre álló szakirodalmi feldolgozó módszertant használtam. Először két alapvető téma, a versengési elméletek, és a pszichológiai VR kutatások forrásait dolgoztam fel az ajánlott és kutatott szakirodalom alapján. Ezután egy szisztematikus eljárással, a PRISMA keretrendszer alapján, hat hozzáférhető tudományos és üzleti adatbázisban, az utolsó 20 éves időtávban (2002-2022), több tartalmi szűrésen átesett forrásjegyzéket építettem.
A kutatási eredmények része volt a végső 34 forrást tartalmazó adatbázis tudománymetriai elemzése, majd szoftveres úton hálózati (szerzők, kulcsszavak) ábrázolása. Végül a források teljes szövege alapján, négy kisebb tematikus kategória (Tanulás és oktatás; Rehabilitáció és önfejlesztés; Sporttevékenység; és Játék) létrehozásával tartalmi elemzést végeztem, ami során kiemeltem a versengés hatásait, amelyek javarészt a konstruktív versengés jelenlétére utaltak a forrásokban megtalálható VR-alkalmazások során.
Összefoglalva, a kutatás megvalósítása során megismerésre és összegzésre kerültek a jelenleg a gyakorlatban elérhető VR technikákhoz kapcsolódó pszichológiai kutatások, amelyek jellemzője volt a versengési helyzet. A dolgozat eredményei alapján javaslatra került egy a további kutatást elősegítő, VR-hoz kapcsolódó elméleti keretrendszer.



